पिता के सामने युवक की मौत, 2 दिन तक बंद रहेगा 74 किमी का इलाका
Egypt Red Sea Resort Tiger Shark Attack Video Footage - मिस्र के हर्गहाडा शहर के बीच पर टाइगर शार्क ने एक रूसी पयर्टक पर हमला कर दिया। इसमें 23 साल के युवक की मौत हो गई। मीडिया रिपोर्ट्स के मुताबिक, इस हमले में 2 और पर्यटक घायल हुए
मिस्र के हर्गहाडा शहर के बीच पर टाइगर शार्क ने एक रूसी पयर्टक पर हमला कर दिया। इसमें 23 साल के युवक की मौत हो गई। मीडिया रिपोर्ट्स के मुताबिक, इस हमले में 2 और पर्यटक घायल हुए हैं। पूरी घटना के दौरान बीच पर उस युवक के पिता सहित कई लोग मौजूद थे। मिस्र के पर्यावरण मंत्रालय ने कहा- समुद्री तट के 74 किलोमीटर के हिस्से को बंद कर दिया गया है।
इसके अलावा रेड सी में अगले 2 दिनों के लिए अल-गौना रिसॉर्ट और सोमा बे के बीच पर तैराकी, स्नॉर्कलिंग और दूसरे वॉटर स्पोर्ट्स पर भी रोक लगा दी गई है। पूरी घटना का वीडियो सोशल मीडिया पर वायरल हो रहा है। अधिकारियों ने बताया कि हमले के बाद शार्क को पकड़कर लैब भेज दिया गया है। जहां ये जांच की जाएगी कि उसने टूरिस्ट पर हमला क्यों किया। उनके मुताबिक, आमतौर पर रेड सी कोस्टल एरिया में शार्क अटैक नहीं करती हैं।
चश्मदीद बोला- हमने उसे बचाने की कोशिश की लेकिन तब तक देर हो गई
शार्क के हमले में मरने वाले रूसी पर्यटक का नाम व्लादिमीर पोपोव बताया जा रहा है। वहां मौजूद एक शख्स ने बताया- हमने पोपोव की मदद करने की कोशिश की थी। ये सब बहुत जल्दी हुआ। मैंने जैसी ही पानी में हरकत देखी, मुझे शक हुआ कि वो शार्क है। मैं तुरंत दूसरे लोगों को शार्क की चेतावनी देते हुए किनारे आ गया। रेस्क्यूअर्स ने उसे बचाने की कोशिश की लेकिन तब तक शार्क हमला कर चुकी थी।
1 महीने पहले हवाई में शार्क ने नाव पर किया था अटैक
इससे पहले 12 मई को भी अमेरिका में हवाई के ओआहू आईलैंड पर एक टाइगर शार्क ने नाव पर हमला कर दिया था। नाव सवार पैर से शार्क को भगाने की कोशिश भी करता है। हालांकि, शार्क कुछ देर बाद नाव से दूर चली जाती है। नेशनल ज्योग्राफिक के मुताबिक, टाइगर शार्क इंसानों पर हमला करने के मामले में व्हाइट शार्क के बाद दूसरे नंबर पर है। हालांकि, वो व्हाइट शार्क की तरह किसी इंसान पर हमला करने के बाद वहां से भागती नहीं हैं।
2022 में शार्क अटैक के 57 मामले, सबसे ज्यादा फ्लोरिडा में
पिछले साल दुनियाभर में शार्क अटैक के 57 मामले दर्ज किए गए थे। इनमें से 16 मामले फ्लोरिडा के हैं। शार्क अटैक के मामले में अमेरिका का फ्लोरिडा सबसे खतरनाक माना जाता है। वहीं, अटैक के हॉटस्पॉट में ऑस्ट्रेलिया, न्यूयॉर्क, साउथ अफ्रीका, मिस्र, ब्राजील, न्यूजीलैंड और थाइलैंड शामिल हैं। फ्लोरिडा म्यूजियम के मुताबिक, पिछले 400 सालों में अमेरिका शार्क अटैक का हॉटस्पॉट रहा है। यहां शार्क के हमला करने के 1563 मामले सामने आ चुके हैं।
हालांकि, फ्लोरिडा म्यूजियम ऑफ नैचुरल हिस्ट्री के शार्क रिसर्च प्रोग्राम के डायरेक्टर डॉ. गेविन नेयलर ने बताया कि हर साल शार्क के हमले और इससे मरने वालों की संख्या में कमी आ रही है। 2022 में 57 मामलों में से 5 लोगों की जान गई थी। वहीं 2021 में इसके 73 मामले सामने आए थे, जिसमें 9 लोगों ने दम तोड़ा था।